b'\n_START_ARTICLE_\nKarppi (televisiosarja)\n_START_SECTION_\nJuoni\n_START_PARAGRAPH_\nRikosetsiv\xc3\xa4 Sofia Karppi (Pihla Viitala) palaa ty\xc3\xb6h\xc3\xb6ns\xc3\xa4 Helsingin poliisin murharyhm\xc3\xa4\xc3\xa4n aviomiehen tapaturmaisen kuoleman j\xc3\xa4lkeen. Ty\xc3\xb6parikseen Karppi saa nuoren Sakari Nurmen (Lauri Tilkanen), joka on anonut siirtoa murharyhm\xc3\xa4\xc3\xa4n talousrikoksien puolelta. Karpin ensimm\xc3\xa4inen teht\xc3\xa4v\xc3\xa4 murharyhm\xc3\xa4ss\xc3\xa4 alkaa rutiininomaisena katoamistapauksena. Tuuliselta rannalta l\xc3\xb6ydetyt, kivelle siististi pinotut naisten vaatteet muuttuvat nopeasti murhamysteeriksi.\n_START_SECTION_\nTuotanto\n_START_PARAGRAPH_\nSarjan ensimm\xc3\xa4isen tuotantokauden budjetti oli 3\xc2\xa0200\xc2\xa0000 euroa, josta Suomen elokuvas\xc3\xa4\xc3\xa4ti\xc3\xb6n osuus oli 180\xc2\xa0000. Ohjaaja-k\xc3\xa4sikirjoittaja Rike Jokela on kertonut, ett\xc3\xa4 sarjan k\xc3\xa4sikirjoitus on suunniteltu kolmen tuotantokauden mittaiseksi._NEWLINE_Sarja kilpaili G\xc3\xb6teborgin elokuvajuhlien TV-draamakilpailussa Nordisk Film & TV Fond -palkinnosta, joka my\xc3\xb6nnet\xc3\xa4\xc3\xa4n parhaasta k\xc3\xa4sikirjoituksesta. P\xc3\xa4\xc3\xa4osaesitt\xc3\xa4j\xc3\xa4 Pihla Viitala on palkittu roolistaan vuoden 2018 parhaan naisn\xc3\xa4yttelij\xc3\xa4n Kultaisella Venlalla._NEWLINE_Sarjan ensimm\xc3\xa4inen kausi on myyty maailmanlaajuiseen Netflix-suoratoistopalveluun, jossa sen ensi-ilta oli 23. elokuuta 2018. T\xc3\xa4m\xc3\xa4 oli ensimm\xc3\xa4inen kerta kun suomalainen sarja tai elokuva saa n\xc3\xa4in laajan jakelun kaupalliselta toimijalta._NEWLINE_Sarjan kuvasuhde on 2,20:1 ja TV-l\xc3\xa4hetyksiss\xc3\xa4 k\xc3\xa4ytet\xc3\xa4\xc3\xa4n 5.1-kanavaista \xc3\xa4\xc3\xa4nt\xc3\xa4.'